### NN 63/2024 (24.5.2024.), Presuda Visokog upravnog suda Republike Hrvatske poslovni broj: Usoz-32/2022-13 od 29. travnja 2024.

VISOKI UPRAVNI SUD REPUBLIKE HRVATSKE

1131

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, Blanše Turić, Snježane Horvat Paliska i Gordane Marušić-Babić članica vijeća, uz sudjelovanje više sudske savjetnice Tatjane Ilić, zapisničarke, u postupku ocjene zakonitosti općeg akta pokrenutog po prijedlogu D. S., po opunomoćenicima odvjetnicima Odvjetničkog društva K., K. i partneri d.o.o., na sjednici održanoj 29. travnja 2024.

presudio je

Ukida se Odluka o izmjeni i dopuni Odluke o stipendiranju učenika i studenata (»Službene novine Istarske županije«, broj 18/21).

Obrazloženje

1. Podnositelj osporava zakonitost Odluke o izmjeni i dopuni Odluke o stipendiranju učenika i studenata (»Službene novine Primorsko-goranske županije«, broj 18/21, dalje: Odluka), jer je, između ostalog, donesena bez prethodnog savjetovanja s javnošću.

2. Osporena Odluka je odlukom općinskog načelnika Općine P. obustavljena od primjene, što je objavljeno u »Službenim novinama P.-g. županije«, broj 19/21 od 10. kolovoza 2021. godine.

3. Potom je Općinsko vijeće Općine P., na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine P. (»Službene novine P.-g. županije«, broj 36/22), a nakon provedenog savjetovanja s javnošću, donijelo dana 18. srpnja 2023., novu Odluku o izmjeni i dopuni Odluke o stipendiranju učenika i studenata (»Službene novine P.-g. županije«, broj 28/23).

4. Ovom novom Odlukom mijenjaju se pojedini članci inicijalne Odluke o stipendiranju učenika i studenata (»Službene novine P.-g. županije«, broj 30/18), ali se ovdje osporena Odluka ne navodi ni u uvodu niti u završnim odredbama nove odluke.

5. S obzirom da je osporena Odluka samo obustavljena od primjene, ali nije prestala važiti, ovaj je Sud proveo postupak ocjene zakonitosti sporne Odluke.

6. Donositelj Odluke je u svojem očitovanju prigovorio legitimaciji podnositelja prijedloga i predložio da se prijedlog odbaci, ali u odnosu na prigovor povrede članka 11. Zakona o pravu na pristup informacijama (»Narodne novine«, broj 25/13, 85/15) koji je važio u vrijeme donošenja Odluke, donositelj ne opovrgava činjenicu da savjetovanje nije provedeno, već smatra da se Odluka morala žurno donijeti te da ona ne utječe na široki krug adresata.

7. Suprotno stavu donositelja, Sud ocjenjuje da je odluka kojom se utvrđuju načini i uvjeti stipendiranja učenika i studenata opći akt koji utječe na interese građana pa se prije donošenja takvog akta mora provesti savjetovanje sa javnošću, kako je to ispravno učinjeno i prije donošenja nove Odluke o izmjeni i dopuni Odluke o stipendiranju učenika i studenata (»Službene novine P.-g. županije«, broj 28/23).

8. Sud ostale prigovore o nezakonitosti osporene Odluke nije ocjenjivao, jer je utvrđena nezakonitost u vidu povrede članka 11. Zakona o pravu na pristup informacijama (»Narodne novine«, broj 25/13, 85/15) dostatna za ukidanje osporene Odluke.

9. Slijedom navedenog trebalo je na temelju odredbe članka 86. stavka 3. Zakona o upravnim sporovima (»Narodne novine«, br. 20/10, 143/12, 152/14, 94/16, 29/17, 110/2) odlučiti kao u izreci.

Poslovni broj: Usoz-32/2022-13
 Zagreb, 29. travnja 2024.

Predsjednica vijeća
 Senka Orlić-Zaninović, v. r.